IOS
iOS (prije iPhone OS) ime je za mobilni operacijski sustav kojeg je razvila američka tvrtka Apple Inc. za iPhone no danas se ovaj operacijski sustav koristi i za druge proizvode kao: iPad, Apple TV i IPod Touch. Predstavljen je na Macworld Conference & Expo-u 9. siječnja 2007. istovremeno s iPhoneom, a pušten u javnost u lipnju iste godine.
U lipnju 2015. iOS je po zastupljenosti, s 39%, drugi OS prema NetMarketShareu (ispred iOS-a je  Android s 52%). Trenutno najnovija inačica iOS-a jest iOS 9. Izvorno je bio dostupan samo na iPhone seriji pametnih telefona, ali danas se koristi i u iPod Touch seriji multimedijalnih uređaja, iPad seriji tableta i Apple TV seriji HTPC-a (od druge generacije). iOS 13 dobit će samo uređaji iz serija iPhone i iPod Touch, dok će uređaje iz serije iPad primiti zaseban operacijski sustav temeljen na iOS-u, iPadOS.

Povijest

Steve Jobs 2005. godine počeo je planirati prvi iPhone. Imao je dva izbora - "smanjiti Mac ili povećati iPod." U borbi između Macintosh i iPod tima, koje vode Scott Forstall i Tony Fadell, pobijedio je Forstall stvorivši iPhone OS. Odluka da se koristi Forstallov iPhone OS omogućila je iPhoneu stjecanje velike popularnosti. Jedna od ključnih značajki jest mogućnost instaliranja aplikacija trećih strana. Korištenje Mac OS-a kao podloge omogućilo je razvijateljima Mac aplikacija da lakše prilagode svoje aplikacije iOS-u. Forstall je zaslužan i za stvaranje iOS SDK-a i App Storea.

iOS je predstavljen zajedno s prvim iPhoneom na Macworld Conference & Expo konferenciji 9. siječnja 2007., a postao dostupan u lipnju te godine. Isprva, Apple nije navodio posebno ime za iPhoneov operacijski sustav, izjavljujući da "iPhone pokreće OS X" i da koristi "desktop aplikacije" iako u stvarnosti iPhone pokreće varijanta OS X-a i ne koristi iste aplikacije kao OS X. Aplikacije treće strane u početku nisu bile dostupne. Jobsovo opravdanje bilo je da razvijatelji mogu stvarati web-aplikacije koje "se ponašaju kao obične aplikacije na iPhoneu". 17. listopada 2007. Apple je objavio da trenutno razvija SDK (Software Development Kit) koji će postati dostupan razvijateljima u veljači. Prva beta SDK-a postala je dostupna 6. ožujka 2008., zajedno s novim imenom za iPhoneov operacijski sustav - iPhone OS.

U lipnju 2010. godine Apple je promijenio naziv iPhone OS-a u "iOS". Američka tvrtka Cisco koristila je naziv "IOS" za svoj operacijski sustav za routere više od 10 godina. Kako bi izbjegao potencijalne sudske tužbe, Apple je licencirao naziv "IOS".

Ažuriranja
Apple pruža velika ažuriranja iOS-a približno jednom godišnje koja se mogu instalirati pomoću iTunesa ili bežićno na samom uređaju. Bežićno (Over the air) ažuriranje dostupno je na uređajima s iOS-om 5.0 ili novijim. Uređaji s iOS-om starijim od inačice 5.0 moraju koristiti USB kabel i iTunes koji je dostupan na Windows i OS X računalima. Najnovija inačica jest iOS 9, puštena u javonst 16. rujna 2015., koja je dostupna na iPhoneu 4S, iPhoneu 5, iPhoneu 5s, iPhoneu 5c, iPhoneu 6, iPhoneu 6 Plus, iPhoneu 6S, iPhoneu 6S Plus, iPadu 2 i novijem i iPodu Touch pete i šeste generacije.

Korisnici iPoda Touch morali su plaćati sve softverske nadogradnje prije izlaska iOS-a 4. Izlaskom iOS-a 4, iPod Touch korisnici više ne moraju plaćati za softverske nadogradnje.

iPSW
iPSW datotečni je format korišten u iTunesu za instalaciju iOS operacijskog sustava. Koristi se za dostavu operacijskog sustava uređaja krajnem korisniku. Sama .iPSW datoteka u osnovi je .ZIP arhiva koja sadrži tri .DMG datoteke s datotečnim sustavom iOS-a i dva RAMDISK-a. Sadrži i datoteke specifične za određene uređaje kako bi se provjerila kompatibilnost firmvera s uređajem na koji se instalira. Sama arhiva nije zaštićena, ali .DMG datoteke unutar nje zaštićene su AES ključem.

Mogućnosti

Početni zaslon
Početni zaslon, poznat kao SpringBoard, pokazuje ikone aplikacija i dock na dnu ekrana na koji korisnik može postaviti najkorištenije aplikacije. Početni zaslon se prikazuje nakon otključavanja uređaja i nakon što korisnik pritisne tipku Home. Pozadina početnog zaslona može se mijenjati na uređajima s iOS-om 4 ili novijim. Na vrhu ekrana se nalazi statusna traka koja prikazuje informacije kao što su vrijeme, razinu baterije, jačinu signala i sl. Kako bi zaštitio nedopušteno korištenje uređaja, korisnik može zaštiti svoj uređaj postavljanjem četveroznamenkaste ili šesteroznamenkaste lozinke koju mora unijeti kod svakog otključavanja. U iPhone OS-u 3.0 predstavljen je Spotlight, funkcija koja omogućuje pretraživanje različitog sadržaja pohranjenog na uređaju ili internetu.

Mape
iOS 4 uveo je podršku za mape. Mape se stvaraju stavljanjem jedne ikone aplikacije na drugu. Naziv mape automatski se postavlja ovisno o kategoriji aplikacija koje se grupiraju, ali se kasnije može ručno promijeniti. Na iOS-u 7 i novijem, mape mogu imati više stranica, a svaka stranica može sadržati do 9 ikona.

Centar obavijesti
U iOS-u 5 Apple je uveo centar obavijesti koji omogućava korisniku pregled povijesti dospjelih obavijesti. Pritiskom na obavijest otvara se odgovarajuća aplikacija. Od iOS-a 8 moguće je postavljati widgete u centar obavijesti. Ako zatvorena aplikacija primi obavijest, na njezinoj ikoni pojavi se crvena okrugla oznaka s bijelim brojem koji ukazuje na broj primljenih obavijesti.

Pristupačnost
Opcije pristupačnosti nalaze se u Postavkama > Općenito > Pristupačnost. One prilagođavaju različite aspekte operacijskog sustava osobama s poteškoćama u vidu i sluhu.

Ugrađene aplikacije
iOS dolazi s nekoliko predinstaliranih aplikacija koje su smatrane osnovnim funkcijama svakog uređaja. Nekim od tih aplikacija se pristupa s početnog zaslona, a neke se moraju uključiti u postavkama. Neke od predinstaliranih aplikacija su: Telefon, Poruke, Kamera, Karte, Safari, Glazba, App Store, iTunes, Podsjetnici, FaceTime, Pošta i druge.

Uređaji
 Uređaj podržava najnoviju inačicu iOS-a (vidi infookvir Posljednja stabilna verzija)
 Inačica predinstalirana na uređaju

Izvori

 Apple Computer
Operativni sistem